Den danske nødhjælpsorganisation Folkekirkens Nødhjælp har af sikkerhedsmæssige årsager stoppet alle sine aktiviteter i Syrien.

Hvem er YPG? YPG er en væbnet kurdisk gruppe, der opererer i Syrien. YPG hører under det kurdiske parti Det Demokratiske Unionsparti (PYD). I Tyrkiet bliver YPG betragtet som en del af det forbudte Kurdiske Arbejderparti (PKK). Både i Tyrkiet og i EU bliver PKK betragtet som en terrorbevægelse.

Det sker, efter Tyrkiet har igangsat en større militæroperation mod de YPG-kontrollerede områder i regionen, der ifølge FN har drevet 100.000 mennesker på flugt.

- Jeg kan bekræfte, at vi har været nødt til midlertidigt at stoppe vores aktiviteter på grund af sikkerhedssituationen i landet, siger Jonas Nøddekær, international direktør hos Folkekirkens Nødhjælp.

Oplyser om mine-faren

Organisationen driver forskellige projekter i området, der skal hjælpe de lokale indbyggere. Blandt andet hjælper den danske organisation med genopbygningen af de krigshærgede områder samt uddanner lokalbefolkningen i, hvordan man tager sig i agt for miner og andet ueksploderet ammunition.